b'\n_START_ARTICLE_\nMatija Jama\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo in gimnazijo je Jama obiskoval v Ljubljani, nato pa se je z dru\xc5\xbeino preselil v Zagreb, kjer se je za\xc4\x8del v vi\xc5\xa1ji gimnaziji zanimati za slikarstvo. Po kon\xc4\x8dani gimnaziji se je vpisal na pravno fakulteto, vendar je \xc5\xbee leta 1890 opustil \xc5\xa1tudij in od\xc5\xa1el v M\xc3\xbcnchen, kjer se je vpisal v zasebno slikarsko \xc5\xa1olo. Po dveh letih se je vrnil v Ljubljano, kjer se je pre\xc5\xbeivljal z risanjem. V tistem \xc4\x8dasu je risal ilustracije za revijo Dom in svet._NEWLINE_S podporo kranjskega de\xc5\xbeelnega odbora se je leta 1897 vrnil v M\xc3\xbcnchen, kjer se je vpisal v A\xc5\xbebetovo slikarsko \xc5\xa1olo, leto kasneje se je vpisal na tamkaj\xc5\xa1njo slikarsko akademijo, ki pa je ni dokon\xc4\x8dal. Leta 1902 se je poro\xc4\x8dil z nizozemsko slikarko Luizo van Raders. Jama je \xc5\xbeivel in delal v razli\xc4\x8dnih krajih po Evropi, v Avstriji, na Hrva\xc5\xa1kem, v Nem\xc4\x8diji in na Nizozemskem; kasneje se je vrnil v Slovenijo in nekaj \xc4\x8dasa \xc5\xbeivel na Bledu in v Vol\xc4\x8djem Potoku ter nazadnje v Ra\xc5\xa1ici in Ljubljani._NEWLINE_Jama je poleg oljnih slik risal tudi osnutke za plakate in ilustracije. Med drugim je ilustriral Cankarjeva dela Knjiga za lahkomiselne ljudi, Za narodov blagor in Ob zori. Njegovi vzorniki so v kasnej\xc5\xa1i fazi, ko je\xc2\xa0\xc2\xbbprerasel\xc2\xab\xc2\xa0svoje secesijsko obdobje, postali italijanski in francoski impresionisti, med katerimi je najbolj pomemben Claude Monet. Jama je bil v svojem zrelem obdobju v najve\xc4\x8dji meri krajinar. Krajine se v njegovem opusu sicer pojavljajo kot vedute \xc5\xbee med ilustracijami in naro\xc4\x8denimi portreti, ki jih je delal na za\xc4\x8detku svoje slikarske kariere._NEWLINE_V kasnej\xc5\xa1em obdobju je Jama sodeloval z drugimi slovenskimi impresionisti, predvsem z Rihardom Jakopi\xc4\x8dem, s katerim sta skupaj ustvarjala v Stranski vasi in Kraljevcu ob Sotli. Jama je za\xc4\x8del takrat s \xc5\xa1tudijem svetlobe in se \xc5\xbee povsem izra\xc5\xbeal kot impresionist. V tem zgodnjem obdobju slovenskega impresionizma je ustvarjal predvsem akvarele, te pa je okoli leta 1900 opustil in se povsem posvetil slikanju v tehniki olja na platnu. V tej tehniki je nato do konca \xc5\xbeivljenja ustvaril ve\xc4\x8dino svojih najbolj znanih del._NEWLINE_Po njem je imenovana Jamova cesta v Ljubljani.'